Waaa ya lall wa ya lall wa ya lalla buyaaaaaa
Llɣa n izlan ittsmmiɛ ar Izmmurn. Yamna d Tima d Ḥlima aynni i wwḍnt ttqssasnt tigzḍnt, qqarnt izlan, idurar ttrran dd xsnt. Ma tattn, astiqa ttslant i Mzlɣ n aytmas, umi tettɣnnaj s nnj i tṣḍart x tsɛdit ins, smmḥnt gi macca, nbḥḍnt arndad i uṣbḥan nni n uẓawan i dd ittfɣn zi tmijjwin n txddammin n tgẓḍnt.
Xmi ɣa dd qwwrnt kul ictn tazdmt d taqmqamt, ayri ssiwḍnt ar ubrid n ṭṭumubin, mani illa lmizan n uspanyu, iwzzn tizdmin, ittxllas timɣarin s ukilu.
Ag uzil, xmi tettṣḥṣiḥ tfuyt, ttnbjiwnt ar tsliɣwa tamqqrant, ad skutant, ad ccnt cway n uɣrum d tazart, ad swnt aman uka ad kkrnt ad xdmnt ɛawd. Azllif innnufr s alliɣ n tcacit, udm iɣms s tgnnit. Ammn, mix ittkks uqsas attaf zrfnt, knfnt.
Ixssa mix dd ittas ukamyun ad igru tizdmin, attaf kmmlnt azdam. Akamyun ittas dd zg uɛcci ar uɛcci.
Tibliɣin ibqquyn ila ur nwint ad dd tas ci n lwqt ad ilint d tixddamin. Waxxa zggwami llant xddmnt . Rssnt, zddmnt, ttagmnt, msslnt,… maca ɛmmars ila ur ssinent umi qqarn tinɛacin niɣ ad xdmnt ar middn.
Aḥḥiḥad x tmurt ibqquyn. Irgazn ins ila ur ttggwdn, ur d asn ittnhizzi wabr, ttcrragn as aɛddis i yilel. Ma arumi, qa isṭuɛṣum zgsn x laggawj. Tamurt nsn ila tlqḥ, ur tt ixss lxir.
Yusi dd Buctta, icttet, izzuzzar, iqlɛ, inḍar, ur ijji aẓru ula d acal.
Zi lwqt nni, izlan n suyt ibqquyn arẓagn, ttudumn dd ɣir s uxiyyq. Xmi dd ɣa yali ukmmuḍ zi walliɣ n wul am tsmem xmi dd tettari zi tɛddist, izlan ttirninen bla allun:
A lbɣdadi maɣar? A lbɣdadi maɣar?
Tnɣid ibqquyn, ur tjjid aqccar?
Ur tjjid amksa x tɛrurt inhhar?
Ur tjjid afllaḥ x ufus n wsɣar?
Ur tjjid amḥḍar, gi lquran ad iɣar?
A lbɣdadi maɣar? A lbɣdadi maɣar?
Min ijja Lbɣdadi ikkml as laẓ d uspanyu. Irgazn udrusn gi ddcar, kul ijj manis ikka. Ci immut g umnɣi x tlelli n tmurt, ci twwi t Lgzayar, ci d Franku, ci innɛḍar,…. Tamurt tsbinɣil, ur illi wi tt ɣa ikrzn. Laẓ ittsara x iḍar ins. Tuɛɛrynt d lḥfa ggan accawn. Manis dd ɣa ikk ci?
« La tixsi la taɛjmit
La agra xf ɣa dwln »
Abrrḥ ar lxdmt n tmɣarin iṣar dd x iwdan am udfl gi tjrst. Ur ssinen ma d lxir ma d lɣir. Maca ci izzmzm tudrt nsn, ijja tn ur arsin ur ḍwin. Ur ufin min ɣa xdmn. Mukas lux i tmɣarin a i ɣa yucn i izargawn, ad qqimnt cmxnt x idurar d isummar, manis ma ikka dd ḥdd, ad tnt iẓr.
Lfqi yugi, tuddimt n irgazn i din iqqimn, ci yugi ci ixs. Maca marra ttwalan ila mala ur xdimnt tbliɣin, tzawa ad tssizɣ timura.
Ila axzzar n tmɣarin ur iẓggwi s urawan n uɣrum d waman g uḥsi n twacult. Zggwami i dd iḍra urumi, issidf dd lxdmt s frank, ntnint ur llint d ntnit. Ur ukint ag min dd asnt ijran ar wami ufint ixf nsnt mmksint ag tsfay. Umi qqasnt frank, bdant ttarjant s urawan n twwurt n taddart, s urawan n idurar, s urawan n yilel.
Ict zzgsnt d Tima. Mlmi ma traḥ tfuyt ad tɣli ad tqqim arnddad i yilel, ad tnḍar tmuɣli ammin gi laggwaj, uka ad tqqn tiṭṭawin. Tettarja ixf ins g imukan nni i tẓra gi ttsawar i dd iwwi umas ict n twala zi Biyya. Ibridn d imqqranen, tudrin, lḥwayj, arruḍ, timɣarin ttbsissiqnt. Ammn i txs ad tili ula d nttat. Ad tnḍr ixarṭiṭn, ad tqqn tisila knant, ad as tḥbk tqnsult ins. Eawd, din i illa wnni ixs wul ins, zggwami i ixllf ag Franku ima tdḥar tẓaɣart ins. Ur tssin iddar ula immut.
Tigẓḍnt ila ur dgs tt ittiwi ḥdd, drus mani tt ɣa qlɛn inni zgs ittmudn tindwin d icuca. Zi xs yarẓa tiṭṭawin urumi, tdwl tcnɛ, ittwqiɛ xs umsizwr.
Tima d Txddamin n tgẓḍnt ttnkkarnt zik, zdat ma dd tgr tfuyt attaf ṭtfnt abrid ar Iɛricn. Ci ttarint ɣrs, ci hwwant idd. Xmi txccant, tettadf itnt arhbt s usɣad i dd immarsn x isummar.
Ttfafant tqssasnt min ɣa zmmrnt zdat ma ad tṣṣḥṣḥ tfuyt, Slhhant ixf nsnt s izlan. Marra idsnt ttawint idd x umddur i tnt ismunen zggwami d as turi gi twarna i urifi ad innjra.
Yamna tettawi dd x wnni i tt ixḍbn, iraḥ a Lgzayar ad ixdm gi tmura i din iḥwws ufransis. Tqss as ifassn makina, iffɣ it ddm, immut.:
Kwwnt ɛlim llah a luḍa n lanjiri
Din i tḥri makina llif inu acḍbi.
Tima tettawi dd x llif ins. Zggwami ixllf ag uspanyu, iqqim din. Ijja tt ur teṭṭif tamurt ula d ajnna:
A rbbi lɛalamin gg ay abrid gi lbḥar
Ad ẓrɣ wi iɣabn, 10 snin ur idḥar
Hlima qa tettawi dd x ibqquyn d min gsn iwqɛn :
Yuri dd ijj n usgnu, ittbɛ it id lbrq
A tarwa ibqquyn kul ijj mani iɛrq
Ar nḥit a d nḥit in, tigmmumin n tmɣarin tqssasnt ula d ntnitn tigzḍnt. La d ntnint qqarnt izlan i dd ittawin x llif iɣabn, ababat immutn d twacult ittrrcn…
Kul ma iɛcca dd lḥal, ad ssin dd kkn ci n iɛskriyn d ispunya, ttraḥn ar tɛssast nsn. Lbda ttbddan ɣrsnt ttsqsan tnt:
- ¿Hola Fatima qué tal?
- Mana fatima gi fatima, tettrra dd xsn Ḥlima: yu nic Ḥlima, yu ta Tima, yu tin Yamna
- Dame agua Fatima
- Ini niɣ qqim, imẓẓuɣn d iḍhcurn. Aɣ ak. Su ad tswd tiddin!
Ad dd tkk Tima zg uɣzdis ad as tini: trabajar Spanya, trabajar Spanya.
Ad gs ixzzar, ad idḥḥk, ad imrulli ar Ḥlima s ijj ufrank dg ufus
- Coge Fatima.
- Ksi iṣulḍan ink a bu ccum. Ncnin aman nssrusa tn x ubrid gi txabit ad tn swn iwdan fi sabillah.
- Ksi a taɣyult, tqqar as dd Tima, ina d irumiyn, ḥlal.
Ad ḍḥknt jr asnt, ad dwlnt ar ccɣl nsnt.
Aynni n ifrankn i dd ttḥrrrant nnfɛn tnt waxxa udrusn. Tɛawanent x zzman, mala iqqim ci, ssaɣnt zgs timslayin i ttḥdajjant.
Tima tsḍhur as i babas azgn. Ci nnɣni tssaɣ it d imzran. Nqqnt imzran. Min dd ɣa iffɣn d amaynu ad tsɣ: ta d tcuqt n bunarjuf, ta d takmbuct n ssqlli, wa d ddfin yarqmn, ta d takmbuct isulln, ta taqmijjat n nnilun, wa d abyas n ccarq, wa d aḥrraz, ta d taṣabunt ittufuḥn, ina d aman n lwrd,…Xmi ɣa tqqn ci n tkmbuct d tamaynut, ur illi wi ɣa tt idd iṭṭfn, tggur tqqar :
Tagnnit d tazgzawt, i yarcmn s sqlli
Ad tt qqnɣ x uzllif ad ibbuhli ucḍbi
Ammn, ul ins ur ihni ci. Ur tt iksi lḥal. Tima tuc ad tḍu. Ur iqqim ikssi tt dccar ins. Imẓi xs. Mlmi ma txzzar gi babas gi tɣmmart, aytmas ɛɛuyrnen, ymmas tsbinɣil, taddart ɛlayn ad xsn twḍa, ayli iksi tt ci zg uzllif, tettffɣ ad tqqim gi tɛrurt dg warnddad n Spanya. Mli ɣir tmlk, attaf ur tettwili walu. Maca tqqim d taɛzirt n ddcar. Tqqim tettraja wi iɣabn, tettrra irgazn i tt ittcucn i lmlak, ar wami tt ḥsbn tmɣar. Ur iqqim ijj ittsqsa gs.
Tssn ila baba as ur ittxis ci, waxxa innɛdm. Ammn ula d lḥbab ins qqaɛ. Ddcr ad ɣrs dd irrẓ. Ad tjj tazwart d tamqqrant. Maca tggwama ad trkkn. Ci iqqar as ugur, attiɣ ad tafd wi iɣabn. Ugur, attiɣ tudrt inm d tnni n yinni inm ad tbddl.
Mlmi ma kkan dd ssin lɛskar nni, ad asn tini : trabajar Spanya. Ar wami d ijj n wass, inna as ijjn zgsn: vale, tu Tima trabajar Spanya, mañana vas con nosotros.
Tiɛcirin ins uhḥlnt ma ad as ininit a tamcumt qa ur tssind mani tggurd ? Qa ad xm ɛyarn, qa ad cm cmtn. Qa ina d irumiyn. Qa cm d tawllit,…
Llilt nni, Tima ur xs ikki yiḍṣ. Tssns tettmḍran, teṭṭaru ict gi tḥwiḍt, ict brra n tḥwiḍt. Ci iqqar as ugur, ci iqqar as qqim. Ad txzr gi babas ad truba, ad txzr gi taddart d liɛic i ttggn, ad txmmem gi wi iɣabn, ad tsfirnen i min tt ittrajan, ad ru x min gha tjj. Ammn i tqqim jr urubi d usfirnen arami dd yuffu lḥal.
Tima tkkr zdat ma ad tkkr ymmas, tnnslt gi lḥiss, tqddm akids takmmust ar uzdam. Udm ins iɣyyr, tmuɣli twḍḍr ussa mani, awal ittfɣ as dd s uɣir.
- Manaya? Ssqsant tmddukal ins. Am wi ur ittiqqn ila txdm itt.
- Ad ugurɣ, lux ad asn ad ay awin.
Astiqa immut ɣrsnt ḥdd. Ur ɛyirnt izlan, ur ssiwlnt, ur ḍhiknt, ur qssnt tigẓḍnt. Qqimnt ar tmurt, ttrajant.
Umi bdant ttslant i wawal d aspanyu, bddnt. Ttxzzarnt gi Tima, Tima tettxzzar gsnt. Ur ufint ad frḥnt, ur ufint ad xyyqnt. Ur ufint ad tt ḥsbnt d taɛdawt ula d taḥbibt. Ma ad kids ddɛan s ttisir, ma ad kids mmnɣnt. Ci n uklaṣi n takayt tmmars dd xsnt, ….Iqḍa asnt wawal, yallah drrɛnt Tima. Nttat traḥ tggur tqqar : inint as i baba ad ay isamḥ, ur illi s urawa inu. Ur xi ttiɣnt ci a tiɛcirin inu, ɛad uka ad nmẓar. Ad aknt idd awiɣ tcuqqt n Malaɣa, takmbuct n Swisa, Taṣabunt, ad ….Ammn i tqqim tssawal ar wami iwḍḍar wawal ins, twḍḍar ula d tẓaɣart ins.
Dɣya issara lxbar am lbarq. Udm n babas n Tima iwḍa dd ar ifaddn. Idwl ur ittett ur isses. Qqarn gi ddcar qa iḥrrm itt. Ymmas tettṣbbar itt, tqqar as attiɣ ɛad Tima ad tdwl, ad ngg labas, ad dd ngɛɛd azllif zi tmurt.
Tibliɣin n ddcar waxxa ur zɛimnt ad ggnt am nttat maca usmnt zgs. Qqarnt as aqa tt mliḥ, tettiɛic gi lhna, ur tt tettet tfuyt ula d izargawn. Sɛddant ass s wnni nnɣni ag umjar d tgzḍnt.
Maca, ur din min ikkin, iwwḍ dd ijj n lxbar ur t yujirn gi tiqqst ɣir tamgzart n lbɣdadi. Yusi dd ijjn iggur iqqar x ibridn: a ya jjmaɛt, ma tssnm mani ẓriɣ Tima ma? Aqa tt g uburdil irumiyn gi Biya. Tima tetticc ixf ins i irumiyn. Mana lmunkar a? Manis kkan irgazn?
Ag lfjr tkkr tɣuyyt gi taddart n Tima. Umi uzzln iwdan ufin babas as inɣa ixf ins. Ymmas d aytmas imẓyanen ttrun as ar iḍarn.
Tima iwwḍ itt lxbar, maca tggwama ad dd tas. Rid d udm iqqim ikna, rid d nttat tɣna. Mllɣn xfs, wint ar mani ɣa twḍḍar. Zi wa ar wa, zi wa ar wa. Frank i ɣa teṭṭf, tsses it d lbinu ḥuma ad tettu mindg tlla.
Yujr itt min ijran, tggwama ad t tssɣli. Nttat ur illi d manaynni ila trzzu. Ila trzzu ad tili d tilellit, ad txdm x uzllif ins. Ad tili mliḥ. Ad tssufɣ lḥbab ins zi ẓẓlḍ. Ad tmlk, ad tgg imal ikna. Ur tlli n manaynni, ur gs txmmem ɛmmars. Maca tufa ixf ins gs, ur tuki.
Twala tamzgarut, tɛawd itt i itran ujnna. Zi ssin d tsawnt, am wi ittqssasn tigẓḍnt. Ci n twalatin, xmi tettxs ad tsslha ul ins, tqqar: am wi iznuzan iɣalln ins, am wi iznuzan ci nnɣni, qqaɛ d tamnziwt. Ur illi d tamnziwt n iɣiln i tt iṣṣiwḍn ar tmnziwt n yixf ? Maca tssn ila maci kif kif. Mli kif kif, attaf babas, ur inɣi ixf ins. Mli kif kif, attaf tdwl ar ddcr ad tḥḍr i lmut n babas. Mli kif kif, attaf…
Tggwama ad traḥ, tggwama ad tqqim. Tettawḍ ar tḥanut n Lḥaj Lɛaziz ayri tdwl dd ssin. Tdwl tssawal wḥds wḥds.
Iksi tt ci dg ict n tmddit, tuca i ibridn, tggur bla tamqqiblt, tqqar: Samḥ ay a baba, qa tigẓḍnt i tt iggin a baba, d ddfin n Malaɣa i tt iggin a Baba. Spanya tggwj, wi ɣa tt yawḍn. Inim as i baba qa nc ur xisɣ ci. Inim as i baba ad ɣri dd yas, ad ay ijmɛ. Spanya tggwj, nc iwḍḍr ay ubrid.
Tudcca ins ufant iwdan tsrusa tizdmin n tgẓḍnt dg ubrid i ittawin ar Izmmmurn.
Tima tdwl tsɛdda azil g iɛricn, tettqssas tigẓḍnt. Aspanyu yugur, nttat ɛad tettgg tizdmin, tṣṣawaḍ itnt ar mani ila illa lmizan, tettawi dd izlan x min iɛdan. Wi ssin dd ɣa ikkn, tqqar as: ur tẓrid Yamna d Ḥlima? Eḍrnt ur dd usint. Nc wwiɣ asnt idd tcuqqt i ictn, taṣabunt i ictn, cu cu, hah manaya, uka tsruza iḥsyawn n ddfuyan i tlsa.
Tima tmmnḍar x itcqtcuqn d ddfuyan. Zgsn i tettwaɛqal. Tggur tssnhizza tn s unɛgar. Tn kids ɣa imsaggarn, ad as tini: xzr man ɣri d ddfuyan, usin ay dd zi Spanya, iɣlan. Tn mix ɣa icṭṭ ci utcqtcuq niɣ d ci n ucammir, ad as t uc i Tima.
Azil tettili jr n tgẓḍnt, tamddit thwwa ar Biya ad din twḍḍar. Qqarn tjja dd ussa cḥal n iḥrmucn, maca ur tssin ma ag ispunya ma ag ḥdd nnɣni, tettic itn i rmanat ad tn rbbant.
Inni ittawin abrid ar Iɛricn, ɛad lux attiɣ ttɛqaln x ict n tmɣart tṣṣawaḍ tizdmin n tgẓḍnt ar ubrid n ṭṭumubin, tugr aɛbbij itcqtcuqn g iri d ifassn d imẓẓuɣn, tlsa ddfin x wumas, tqqar :
Ddfin n Malaɣa ɣir ɣri i illa.
Wi i d ay iḥsdn yak ad inn…
Iwa qa d tnni d Tima.
Katalunya cutnbir 2013
hau_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn srd_Latn kab_Latn kab_Latn kab_Latn kab_Latn srd_Latn kab_Latn kab_Latn nus_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn spa_Latn wol_Latn spa_Latn kab_Latn kab_Latn kab_Latn pap_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn taq_Latn kab_Latn kab_Latn